Kulturgrunden

Ekstraordinær generalforsamling
2023-09-19 19:00 - 21:00 (Europe/Paris) | Kom-Bi, Nyvej 3, Hornslet, 8543, Danmark
Kulturgrundens bestyrelse inviterer til en ekstraordinær generalforsamling, der afholdes:
Den 19 september, kl. 19.o0 i Kom-Bi.
På dagsordenen for denne ekstraordinære generalforsamling vil vi drøfte revision af Kulturgrundens vedtægter.
Vi håber, at I vil sætte et kryds i kalenderen og komme og bidrage til beslutningsprocessen.
Jeres tilstedeværelse og input er essentielle for vores fællesskabs – og kulturhusets – fremtid.
Vi ses!

Madspildsbilen
2023-09-19 10:45, 2023-09-12 10:45, 2023-09-05 10:45, 2023-08-29 10:45, 2023-08-15 10:45, 2023-08-08 10:45, 2023-08-01 10:45, 2023-07-25 10:45 and 2 more dates | Kulturgrundens hus, Tingvej 18, Hornslet, 8543, Danmark
Madspildsbilen på Kulturgrunden hver tirsdag

Byg dit eget bihotel!
2023-09-16 13:00 - 15:00
Gør en god gerning og byg et hotel til de vilde insekter!
I samarbejde med naturildsjæl, Anita Søholm, inviterer Kulturgrunden til en workshop i insektbyggeriets tegn.
Sammen skal vi bygge bihoteller af kartoner og tomme dåser, bambus- og tagrør – og ikke mindst japansk pileurt.
Vi skal altså bygge og hygge, og undervejs vil Anita dele gode tips til, hvordan man indretter en have, hvor der også er plads og levesteder til bier og insekter.
Deltagelse er gratis og materialer udleveres til workshopdagen.
Medbring gerne eget værktøj.
Vi glæder os til at se jer på Kulturgrunden kl. 13-15:00.

Små Synger Sammen Dag
2023-09-14 10:00 - 11:00
Kom og vær med til Små Synger Sammen Dag på Kulturgrunden!
Arrangementet er en landsdækkende begivenhed, hvor børnehaver og daginstitutioner flere steder i landet synger de samme sange på den samme dag.
Sangkraft Syddjurs og Kulturgrunden inviterer derfor alle børn til at komme og skråle i vilden sky. To musikere vil akkompagnere børnenes – såvel som de voksnes – skønsang!
Små Synger Sammen Dag er et initiativ af Sangens Hus i Herning, der til formålet har skabt nye sange med temaet “Ting på hjul”.
Arrangementet varer fra kl. 10-11, og det bliver en fantastisk dag med masser af sang og glæde.
Vi håber, I har lyst til at være med!

Familieworkshop i Kulturhaverne
2023-09-10 11:00 - 12:30 | Kulturgrunden, Tingvej 16, Hornslet, 8543, Danmark
Kulturhaverne forvandles til en dag i børnekulturens tegn! Og i dén forbindelse inviterer KulturCentralen fra Halling og Kulturgrunden til en fortryllende og stemningsfuld familieworkshop, hvor fantasien og alle sanserne bringes i spil.
Sammen med KulturCentralens kunstnerteam skal vi finde spændende naturmaterialer i den gamle, magiske have, skabe smukke instrumenter og laver vores helt egen musikalske historie. Man kan finde musik overalt, når bare ørerne er stillet ind på frekvensen af træernes susen, fuglenes sang, vinden, der hvisler i græsset eller sten, der ruller mod hinanden. Kun fantasien sætter grænser for den musik vi skaber sammen.
Workshoppen indeholder spændende udfordringer for både børn og voksne med plads til plads til både undren og kreativ udfoldelse. Dagen afsluttes med en stemningsfuld lille koncertfortælling i den magiske have, hvor alle medvirker.
Arrangementet er gratis og for børn i alderen 4-9 år og deres voksne.
Medvirkende
Billedkunstner Trine Dueholm, percussionist Ulla Schmidt, cellist Johanne Andersson og sanger og fortæller Birgitte Holt Nielsen.

Tapas og koncert med Dissing og Las
2023-08-31 18:30 - 22:00
Dissing & Las kan noget helt særligt.
Det er svært at sætte fingeren på, præcist hvad det er, de gør, men der er en særlig stemning i lokalet fra det øjeblik, de går på scenen. Som om vi ser lidt anderledes på hinanden, og det vi troede var så vigtigt, inden vi kom her. Det er faktisk noget, man nemt bliver afhængig af.​
Vi sad en aften og drømte os hen..​
Der er sange, vi i Danmark er enige om at elske.​
Nogle er vi vokset op med, andre har vi mødt undervejs.​
”Der findes sange, der sætter varige spor i os, der lytter. Tænk hvis det var os, der havde lavet ‘Barndommens Gade‘ eller ‘Nu hvor du har brændt mig af’. Eller hvad med CV Jørgensen, eller … Og så blev vi enige om at lade som om. Og prøve at synge dem, som om det var vores egne. Hvilket det jo på en måde også er. For det er sange vi allesammen ejer i vores hjerter.”​
Sådan fortæller trioen Dissing & Las om det nye repertoire til turnéen. ​
“Vi glæder os til at spille sange fra vores egne album, og så de sange på dansk, vi bare MÅ have med denne aften. Når det hele bliver flettet sammen, løfter sangene sig på nye magiske måder, som alle kan mærke, og tage med hjem”.

Det er muligt at tilkøbe en tapas-tallerken inden koncerten for 150 kr. Tapas serveres på anrettede tallerkener, og spisningen starter kl. 18:30 i Kom-Bi’s café eller udendørs ved de nye bord-bænke sæt. Der er mulighed fro at tilkøbe drikkevarer m.m. i Kom-Bi. Koncerten begynder kl. 20:00.
En koncertbillet med tilhørende tapas koster 225 kr. En koncertbillet uden spisning koster 75 kr.
Billetter kan købes her via Kom-Bi.

Fællesspisning med Madspildspensionatet
2023-08-22 16:30 - 19:30
I samarbejde med Madspildspensionatet inviterer Kulturgrunden til tre hyggelige aftener med fælles madlavning og efterfølgende spisning.
Madspildspensionatet vil sørge for råvarerne, Kulturgrunden for de hyggelige rammer, så vi mangler kun dig, din familie og/eller din nabo til at skabe en hyggelig aften!
Arrangementet er gratis, men kræver tilmelding forud på telefonnummer: 40 42 85 11. Husk at oplyse om antallet af deltagende.
Vi kokkerer i fællesskab d. 22 August, 26 september og 24 oktober.​

Dansesalon m. Mols Dance Studio v/ Ergün Demir
2023-08-19 13:00 - 15:00
Kom og dans på Kulturgrunden!
I selskab med Mols Dance Studio inviterer Kulturgrunden til dansesalon med salsa på programmet.
Instruktør, Ergün Demir, fra Mols Dance Studio vil undervise i to danse, og alle – uanset partner og/eller niveau – kan være med!
Arrangementet er gratis og der vil være mulighed for at købe Corona øl, vin og vand.
Kom med dit gode humør, kridt danseskoene og vær klar på en svingom på Kulturgrundens græsplæne!
Vi satser på et strålende vejr – vel mødt!​

Udstilling om Møbelbyen Hornslet
2023-07-29 13:00 - 16:00, 2023-07-26 15:00 - 17:00, 2023-07-22 13:00 - 16:00, 2023-07-19 15:00 - 17:00, 2023-07-15 13:00 - 16:00, 2023-07-12 15:00 - 17:00, 2023-07-08 13:00 - 16:00, 2023-07-05 15:00 - 17:00 and 2 more dates | Galleri Stigsen, Tingvej 18, 1. sal, Hornslet
Hornslet har tidligere været en stor møbelby og har huset ikke mindre end 6 møbelfabrikker. Vi zoomer ind på Hornslets møbelhistorie med en flot og tankevækkende møbeludstilling på Galleri Stigsen.
Udover en række lækre kvalitetsmøbler udstilles andre spændende vidnesbyrd om tiden: foto’s, uddrag af livshistorier og fortællinger om perioden fra de ansatte, foto’s, lønsedler, svendebreve o.m.m.
Udstillingen løber sommeren i juni/juli onsdage fra kl. 15-17:00 & lørdage fra kl.13-16:00.

Den Hemmelige Have fortæller - et poetisk pop-up værk
2023-07-21 - 2023-08-06
Den Hemmelige Have fortæller er et pop-up værk af Lisa Christiane Lertoft, der reflekterer over ‘haven som rum’.
Blandt havens grønne og langs de snoede stier kan du finde små tekster, der beretter fra planternes, træernes og detaljernes sted.
I havens midte finder du personlige beretninger, der kredser om fortællinger om haven; relationen til haven, tanker om haven, minder med haven.
Med Den Hemmelige Have som ramme, indlemmes den besøgende i et undersøgende refleksionsrum, hvor nostalgien, idéerne og fantasien slår sine rødder i havens jord.
Vi bliver klogere på haven som rum for barndomsminder, for drømme og som frirum.

Gratis.
Indgang mellem Tingvej 18 og 20. Kan opleves frem t.o.m d. 6 august.
Tak til værkets bidragsydere og Kulturgrunden.

Boris og den glade løve - En forestilling for de 3-9 årige
2023-07-04 11:00 - 12:00 | Kulturgrunden, Tingvej 16, Hornslet, 8543, Danmark
Den 4 juli kl. 11 inviterer Kulturgrunden Hornslet byens 3-9 årige til den humoristiske forestilling Boris og den glade løve.
Den finurlige musikant Boris elsker at spille musik, men allermest elsker han at fortælle historier.
Den historie Boris elsker allermest er historien om den glade løve, der på forunderlig vis lærte at spille på tuba!
Arrangementet er gratis og finder sted på Kulturgrunden Hornslet.
Arrangør: Oplev Syddjurs og Kulturgrunden.

”Tove og Tapas”
2023-06-27 18:30 - 21:00
Tag med helt ind i Tove Ditlevsens privatsfære, når vi inviterer til visning af Martin Zandvliets film “Toves Værelse” med introduktion af cand. mag. Lisa Emilie Sjørup Dahl.
I Martin Zandvliets portræt af Tove Ditlevsen og Victor Andreasens stormombruste ægteskab møder vi Paprika Steen og Lars Brygmann i rollerne som det karismatiske ægtepar, og der er lagt op til et intenst ægteskabsdrama.
Før filmen dykker cand. mag. og adjunkt Lisa Emilie Sjørup Dahl ned i Tove Ditlevsens omfattende forfatterskab og til tider tragiske livshistorie. Aftenen kredser om Ditlevsens fire ægteskaber og den nye fascination af forfatterskabet. Hvad skyldes den genfundne interesse for Tove Ditlevsen? Og hvad er det særlige ved netop hendes forfatterskab?
Sammen bliver vi klogere på Ditlevsen og hendes ægteskaber, mens vi nyder en lækker tapas-anretning.
Pris 200,-/155,- (Biografklub Danmark)
Arrangeret i samarbejde med Kulturgrunden og Syddjurs Bibliotek i Hornslet.
